CAMARA DE

COMPTOS

DE NAVARRA

NAFARROAKO

KONTUEN

GANBERA

Eguesibarko Udala, 2019

2020ko iraila

Aurkibidea

*Orrialdea*

[I. Sarrera 3](#_Toc52263562)

[II. Eguesibarko Udala 4](#_Toc52263563)

[III. Fiskalizazioaren helburuak eta norainokoa 6](#_Toc52263564)

[IV. Iritzia 7](#_Toc52263565)

[IV.1 Auditoretza finantzarioko iritzia 8](#_Toc52263566)

[IV.2. Legeria betetzeari buruzko iritzia 8](#_Toc52263567)

[V. Kontu Orokorraren laburpena 9](#_Toc52263568)

[V.1 2019ko ekitaldiko aurrekontuaren likidazioaren egoera-orria 9](#_Toc52263569)

[V.2. Aurrekontu-emaitza 10](#_Toc52263570)

[V.3. Diruzaintzako gerakinaren egoera-orria 10](#_Toc52263571)

[V.4. Balantzea 11](#_Toc52263572)

[V.5. Emaitzen kontua 12](#_Toc52263573)

[VI. Konklusioak eta gomendioak 13](#_Toc52263574)

[VI.1. Aurrekontu orokorra 13](#_Toc52263575)

[VI.2 Udalaren egoera ekonomiko-finantzarioa 2019ko abenduaren 31n 14](#_Toc52263576)

[VI.3 Aurrekontu-egonkortasuneko eta finantza-iraunkortasuneko helburuak betetzea 15](#_Toc52263577)

[VI.4. Aurreko ekitaldietako gomendioen jarraipena 16](#_Toc52263578)

[VI.5. Kudeaketa-alor garrantzitsuak 17](#_Toc52263579)

[Behin-behineko txostenari aurkeztutako alegazioak 32](#_Toc52263580)

[Behin-behineko txostenari aurkeztutako alegazioei emandako erantzuna 34](#_Toc52263581)

I. Sarrera

Kontuen Ganberak, bera arautzen duen abenduaren 20ko 19/1984 Foru Legeari eta 2020rako jarduketa-programari jarraituz, Eguesibarko Udalaren 2019ko ekitaldiko Kontu Orokorra fiskalizatu du.

Txostenak sei atal dauzka, sarrera hau barne. Bigarrenean, udalaren datu esanguratsuenak deskribatzen ditugu; hirugarrenean, gure fiskalizazioaren helburuak eta norainokoa identifikatzen ditugu; laugarrenean, udalaren 2019ko ekitaldiko Kontu Orokorrari buruzko iritzi finantzarioa eta legezkotasuna betetzeari buruzkoa ematen ditugu; horren laburpena bosgarren atalean jasotzen da. Seigarren atalean, honako gai hauei buruz lortutako konklusio eta gomendio batzuk ematen ditugu: Udalaren aurrekontu- eta finantza-egoera, aurrekontu-egonkortasuneko eta finantza-iraunkortasuneko printzipioen betetzea, aurreko txostenetako gomendioen jarraipena eta kudeaketa-alor garrantzitsuenak.

Azterketa lana 2020ko apiriletik 2020ko ekainera bitartean egin du auditoretzako lau teknikarik eta auditore batek osatutako lantalde batek, eta Kontuen Ganberako zerbitzu juridiko, informatiko eta administratiboen lankidetza ere izan dute.

Jarduketa horren emaitzak Eguesibarko Udaleko alkateari eta alkate ohiari jakinarazi zitzaizkien, egokitzat jotzen zituzten alegazioak aurkez zitzaten, Nafarroako Kontuen Ganbera arautzen duen 19/1984 Foru Legearen 11.2 artikuluan ezarritakoari jarraituz.

Emandako epean, Eguesibarko Udaleko alkateak aurkeztu ditu alegazioak.

Eskerrak eman nahi dizkiegu udaleko langileei eta Andacelay SL udalaren enpresa publikoko langileei, lan hau egiteko emandako laguntzarengatik.

II. Eguesibarko Udala

Eguesibarkoa udal konposatu bat da, Iruñerrian dagoena. 2019ko urtarrilaren 1ean, zuzenbideko 21.128 biztanle zituen, eta 53,5 km2-ko azalera. Udalerria honako hauek osatzen dute: Altzuza, Ardanatz, Azpa, Badoztain, Egues, Elkano, Elia, Ibiriku, Olatz eta Sagaseta kontzejuek eta Etxalatz, Egulbati, Erantsus, Gorraitz, Sarriguren eta Ustarrozko herriguneek.

Udal antolamendua, besteak beste, honako organo hauek osatzen dute: Osoko Bilkura, zeina ordezkaritza politikoaren organo gorena baita, Tokiko Gobernu Batzarra eta Alkatetza.

2019an, Udalaren egitura administratiboa 13 alorrek osatzen dute, Alkatetza barne.

Udalak Andacelay SL merkataritza-sozietatea sortu zuen 2004an, hirigintza-sustapenerako. 2016an, helburu soziala zabaldu zen, eta hainbat zerbitzu publikoren kudeaketa sartu zen; besteak beste, haur-eskolen kudeaketa eta udal-eraikinen garbiketa-zerbitzua.

Grafikoki, honako hau da egitura indarduna:

EGUESIBARKO UDALA

ENPRESEN SEKTORE PUBLIKOA

ANDACELAY SL

UDALA

Udalaren eta haren menpeko entearen datu ekonomiko eta langileei buruzko datu nagusiak honako hauek dira 2019ko ekitaldiaren itxieran:

* Administrazioaren sektore publikoa

|  |  |  |  |
| --- | --- | --- | --- |
| Entitatea | Aitortutako eskubideak | Aitortutako betebeharrak | Langileak, 2019-12-31n |
| Udala | 14.595.647 | 14.770.534 | 119 |
| Guztira  | 14.595.647 | 14.770.534 | 119 |

* Merkataritza-sozietateak.

|  |  |  |  |  |
| --- | --- | --- | --- | --- |
| Sozietate publikoa | Diru-sarrerak | Gastuak | Ekitaldiko emaitzak | Langileak, 2019-12-31n |
| Andacelay SL | 1.750.771 | 1.750.672 | 99 | 84 |

Udala, halaber, Iruñerriko Mankomunitatean sarturik dago, eta hark ematen ditu uraren ziklo integralaren zerbitzuak, hiri-hondakin solidoen kudeaketa- eta tratamendu-zerbitzuak, eskualdeko hiri-garraiokoa eta ibai-parkearen kudeaketakoak. Haren alde aitortutako gastua 296.585 eurokoa izan da 2019an.

Udalak ematen dituen zerbitzu publikoak eta horiek emateko modua honako hauek dira:

|  |  |  |  |
| --- | --- | --- | --- |
|  | Zuzeneko kudeaketa | Zeharkako kudeaketa |  |
| Zerbitzua | Udala |  | Enpresa publikoa  | Zerbitzu-emakidarako kontratua | Zerbitzu-kontratua  | Mankomunitatea  |
| Argiteria publikoa  | **x** |  |  |  |  |  |
| Hilerria | **x** |  |  |  |  |  |
| Hiri-hondakinen bilketa eta tratamendua |  |  |  |  |  |  **x** |
| Kale-garbiketa | **x** |  |  |  |  |  |
| Uraren ziklo integrala |  |  |  |  |  |  **x** |
| Estolderia | **x** |  |  |  |  |  |
| Parke publikoa | **x** |  |  |  | **x** |  |
| Liburutegia-ludoteka | **x** |  |  |  |  |  |
| Gizarte zerbitzuak | **x** |  | **x** |  |  |  |
| Kirol instalazioak |  |  |  | **x** |  |  |
| Bidaiarientzako hiribarruko garraio kolektiboa. |  |  |  |  | **x** |  **x** |
| Hirigintza | **x** |  | **x** |  |  |  |
| Udaltzaingoa | **x** |  |  |  |  |  |
| Kulturaren sustapena eta kultur ekipamenduak | **x** |  |  |  |  |  |
| Ikastetxe publikoak mantentzea  | **x** |  |  |  |  |  |
| Berdintasunaren sustapena | **x** |  |  |  |  |  |
| Turismo-jardueraren sustapena | **x** |  |  |  |  |  |
| 0-3 urtekoen ikastetxea | **x** |  | **x** |  |  |  |

2019an Udalari aplikatzekoa zaion arau-esparrua honako hauek osatzen dute, funtsean: Nafarroako Toki Administrazioari buruzko uztailaren 2ko 6/1990 Foru Legea; Nafarroako Toki Ogasunei buruzko martxoaren 10eko 2/1995 Foru Legea; Toki Araubidearen Oinarriak arautzen dituen apirilaren 2ko 7/1985 Legea, eta Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoa, bai eta araudi sektorial indarduna ere.

III. Fiskalizazioaren helburuak eta norainokoa

Udalaren 2019ko ekitaldiko finantzei eta legezkotasun-betetzeari buruzko fiskalizazioa egin da, honako honi buruzko iritzia emateko:

* Ea Kontu Orokorrak, alderdi esanguratsu guztietan, irudi fidela ematen duen 2019ko abenduaren 31ko ondareari, finantza-egoerari, aurrekontu-likidazioari eta emaitza ekonomikoari buruz, aplikatzekoa den arau-esparruari jarraikiz eta, bereziki, bertan jasota dauden kontabilitate- eta aurrekontu-printzipio eta -irizpideei jarraikiz.
* Ea 2019ko ekitaldian Udalak eta menpeko enteak egindako aurrekontu- eta finantza-jarduerak eta -eragiketak eta Kontu Orokorrean jasotako informazioa bat datozen, alderdi esanguratsu guztietan, funts publikoen kudeaketari aplikatu beharreko arauekin.
* Ea 2015eko ekitaldiari buruzko fiskalizazio-txostenean emandako gomendioak bete diren.

Aurreko iritzia emateaz gainera, lanak barne hartu du 2019rako finkatutako aurrekontu-egonkortasuneko eta finantza-iraunkortasuneko helburuen betetze-maila berrikustea.

Fiskalizazioaren norainokoa Eguesibarko Udalaren 2019ko Kontu Orokorra da, zeinaren osagaiak, 272/1998 Foru Dekretuaren arabera, honako hauek baitira:

* Udalaren kontua:
1. Aurrekontu-likidazioaren espedientea.
2. Ekonomia-, ondare- eta finantza-egoeraren espedientea, zeina egoera-balantzeak eta galera-irabazien kontuak osatzen baitute.
3. Udalaren kontuaren eranskinak.
* Entitateak partaidetza guztiak dituen merkataritza-sozietatearen kontua.
* Kontu orokorraren eranskinak.

Fiskalizazioaren denbora-norainokoa 2019ko ekitaldiari dagokio, baina beste ekitaldi batzuei buruzko beharrezko egiaztapenak egin dira, ezarritako helburuak hobeki lortzeko.

Legedia betetzeari dagokionez, norainokoa txosten honen VI. atalean aipatzen diren laginetan berrikusitako eragiketei dagokie.

IV. Iritzia

Eguesibarko Udalaren 2019ko ekitaldiko Kontu Orokorra fiskalizatu dugu. Haren kontabilitatearen egoera-orriak laburbilduta jaso ditugu txosten honetako V. atalean.

Udalaren erantzukizuna

Kontu-hartzailetza da kontu orokorra osatzeko ardura duena. Kontua halako moduz egin behar du non leialki irudikatuko baititu Udalaren aurrekontu-likidazioa, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat; erantzukizun horrek hartzen ditu iruzurraren edo akatsen ondoriozko ez-betetze materialetatik libre dagoen Kontu Orokorra egin eta aurkezteko beharrezkoa den barne kontrolaren kontzepzioa, ezarpena eta mantentzea.

Udaleko Osoko Bilkurak 2020ko uztailaren 2an onetsi zuen Kontu Orokorra.

Udalak bermatu behar du ezen urteko kontuek erakusten dituzten jarduerak, aurrekontu- nahiz finantza-eragiketak eta informazioa bat datozela aplikatu beharreko arauekin, eta halaber helburu horretarako beharrezkotzat jotzen dituen barne-kontroleko sistemak ezarri behar ditu.

Nafarroako Kontuen Ganberaren erantzukizuna

Gure erantzukizuna da iritzi bat adieraztea erantsitako kontu orokorraren fidagarritasunari buruz eta egin diren eragiketen legezkotasunari buruz, gure fiskalizazioan oinarrituta

Horretarako, hura egin dugu Kanpo Kontroleko Erakunde Publikoek erabakitako funtsezko fiskalizazio-printzipioen arabera, eta, zehazki, finantza-fiskalizazioari buruz ISSAI-ES 200 delakoan ezarritakoen arabera, bai eta betetzearen fiskalizazioari buruzkoa den ISSAI-ES 400 delakoan ezarritakoen arabera; halaber, kanpo kontroleko organoen fiskalizazioari buruzko gida praktikoak erabili ditugu. Printzipio horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta exekuzioa egin ditzagula ere, honako helburu honekin: arrazoizko segurtasun bat lortzea Kontu Orokorrean akats materialik ez egoteaz, eta finantzen egoera-orrietan islatutako jarduketak, finantza-eragiketak eta informazioa, alderdi adierazgarri guztietan, arau indardunen araberakoak izateaz.

Fiskalizazio batek eskatzen du prozedura batzuk aplika ditzagula auditoretza-ebidentzia bat lortze aldera zenbatekoei eta Kontu Orokorrean adierazitako informazioari buruz, bai eta eragiketen legezkotasunari buruz ere. Hautatutako prozedurak auditorearen irizpidearen araberakoak dira, horren barne dela arriskuaren balorazioa, hala iruzur edo errakuntzaren ondorioz kontu orokorrek akats materialak izatearen arriskuarena nola lege-urraketa muntadunak egotearen arriskuarena. Arriskuari buruzko balorazio horiek egiterakoan, auditoreak barne kontrola hartzen du kontuan —entitateak kontu orokorrak egin ditzan garrantzitsua baita— inguruabarren araberako auditoretza-prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez.

Auditoretza batek barne biltzen du, era berean, aplikatutako kontabilitate-politiken egokitasunaren eta arduradunek egindako kontabilitate-estimazioen arrazoizkotasunaren ebaluazioa, bai eta Kontu Orokorraren aurkezpenaren ebaluazioa ere, oro har.

Gure ustez, lortu dugun auditoretza-ebidentziak oinarri nahikoa eta egokia eskaintzen du finantzen eta betetzearen gaineko gure fiskalizazio-iritzia funtsatzeko.

IV.1 Auditoretza finantzarioko iritzia

Auditoretza finantzarioko iritzia

Gure iritziz, erantsitako Kontu Orokorrak, alderdi aipagarri guztietan, irudi zehatza erakusten du Udalaren 2019ko abenduaren 31ko ondareari eta finantza-egoerari dagokienez, bai eta data horretan amaitutako ekitaldiko eragiketen emaitza ekonomikoei eta aurrekontu-emaitzei dagokienez ere, betiere aplikatzekoa den informazio finantzarioari buruzko arau-esparruari eta, bereziki, bertan jasotako kontabilitateko printzipio eta irizpideei jarraituz.

IV.2. Legeria betetzeari buruzko iritzia

Iritziaren oinarria, salbuespenekin

Udalak 141.674 euroko gastuak ordaindu ditu, isunak kudeatzeko kontratuaren gehieneko indarraldia gaindituta.

Legezkotasuna betetzeari buruzko iritzia, salbuespenekin

Gure iritziz, "Iritziaren oinarria, salbuespenekin" paragrafoan azaldutako egitatearen eraginarengatik ez bada, eta berrikusitako lanaren norainokoa kontuan hartuta, Udalaren 2019ko ekitaldiko jarduerak, finantza-eragiketak eta sozietatearen egoera-orri finantzarioetan azaldutako informazioa bat datoz, garrantzizko alderdi guztietan, aplikatzekoak diren arauekin.

V. Kontu Orokorraren laburpena

Ondoren Udalaren 2019ko ekitaldiko Kontu Orokorraren egoera-orri garrantzitsuenak erakusten ditugu.

V.1 2019ko ekitaldiko aurrekontuaren likidazioaren egoera-orria

Gastuak, kapituluz kapitulu

|  |  |  |  |  |  |  |  |
| --- | --- | --- | --- | --- | --- | --- | --- |
| GASTUAK | Hasierako kreditua  | Aldaketak | Behin betiko kreditua | Aitortutako betebeharrak | Ordainketak | % Betetzea | % Ordainketak |
| 1. Langileak | 5.761.050 | 594.500 | 6.355.550 | 6.169.035 | 5.972.182 | 97 | 97 |
| 2. Ondasun eta zerbitzuetan egindako gastu arruntak | 2.962.350 | 129.965 | 3.092.315 | 2.699.973 | 2.360.380 | 87 | 87 |
| 3. Finantza-gastuak | 500 | 0 | 500 | 0 | 0 | 0 | 0 |
| 4. Transferentzia arruntak | 3.100.300 | -37.100 | 3.063.200 | 2.765.201 | 2.455.409 | 90 | 89 |
| 6. Inbertsioak | 1.703.500 | 6.124.119 | 7.827.619 | 2.929.979 | 2.836.545 | 37 | 97 |
| 7. Kapital-transferentziak | 77.500 | 20.000 | 97.500 | 14.622 | 10.901 | 15 | 75 |
| 9. Pasibo finantzarioak | 191.750 | 0 | 191.750 | 191.723 | 191.723 | 100 | 100 |
| Guztira | 13.796.950 | 6.831.484 | 20.628.434 | 14.770.533 | 13.827.140 | 72 | 94 |

Diru-sarrerak kapituluz kapitulu

|  |  |  |  |  |  |  |  |
| --- | --- | --- | --- | --- | --- | --- | --- |
| DIRU-SARRERAK | Hasierako aurreikuspena | Aldaketak | Behin betiko aurreikuspena | Aitortutako eskubideak | Kobrantzak | % Betetzea | % Kobrantzak |
| 1. Zuzeneko zergak | 4.270.100 | 0 | 4.270.100 | 4.848.583 | 4.390.246 | 114 | 91 |
| 2. Zeharkako zergak | 520.000 | 123.000 | 643.000 | 867.048 | 823.117 | 135 | 95 |
| 3. Tasak, prezio publikoak eta beste diru-sarrera batzuk | 1.628.750 | 0 | 1.628.750 | 1.785.210 | 1.600.830 | 110 | 90 |
| 4. Transferentzia arruntak | 5.492.900 | 0 | 5.492.900 | 5.616.877 | 5.615.608 | 102 | 100 |
| 5. Ondare bidezko diru-sarrerak eta herri-lurren aprob. | 948.200 | 1.179.500 | 2.127.700 | 1.071.117 | 97.645 | 50 | 9 |
| 6. Inbertsio errealak besterentzea | 102.000 | 0 | 102.000 | 23.521 | 23.521 | 23 | 100 |
| 7. Kapital-transferentziak | 835.000 | 397.000 | 1.232.000 | 383.292 | 353.353 | 31 | 92 |
| 8. Aktibo finantzarioak | 0 | 5.131.983 | 5.131.983 | 0 | 0 | 0 | - |
| Guztira | 13.796.950 | 6.831.483 | 20.628.433 | 14.595.647 | 12.904.321 | 71 | 88 |

V.2. Aurrekontu-emaitza

|  |  |  |
| --- | --- | --- |
| Kontzeptua | 2018\* | 2019 |
| Aitortutako eskubide garbiak | 13.861.215 | 14.595.647 |
| Aitorturiko betebehar garbiak | 13.690.776 | 14.770.533 |
| Aurrekontu-emaitza | 170.439 | -174.886 |
| Doikuntzak |   |   |
| Finantzaketaren desbideratze positiboa | 0 | 250.000 |
| Finantzaketaren desbideratze negatiboa | 911.298 | 0 |
| Diruzaintzako gerakinarekin finantzatutako gastuak | 962.186 | 1.324.568 |
| Aurrekontu-emaitza doitua | 2.043.923 | 899.682 |

\* Auditatu gabeko ekitaldia

V.3. Diruzaintzako gerakinaren egoera-orria

|  |  |  |  |
| --- | --- | --- | --- |
| Kontzeptua | 2018\* | 2019 | % Aldea |
| *(+) Kobratzeko dauden eskubideak* | *358.267* | *1.292.704* | *261*  |
| (+) Diru-sarreren aurrekontua: Aurtengo ekitaldia | 758.634 | 1.691.099 |   |
| (+) Diru-sarreren aurrekontua: Itxitako ekitaldiak | 1.877.142 | 2.126.842 |   |
| (+) Aurrekontuz kanpoko diru-sarrerak | 123.144 | 170.576 |   |
| (+) Ordainketen itzulketak | 3.046 | 3.950 |   |
| (-) Nekez kobratzeko eskubideak | 2.396.621 | 2.689.900 |   |
| (-) Aplikatzeko dauden diru-sarrerak | 7.078 | 9.863 |   |
| *(-) Ordaintzeko dauden betebeharrak* | *1.701.320* | *1.674.858* | *-2*  |
| (-) Gastuen aurrekontua: Aurtengo ekitaldia | 1.140.849 | 943.394 |   |
| (-) Gastuen aurrekontua: Itxitako ekitaldiak | 39.277 | 55.450 |   |
| (-) Aurrekontuz kanpoko gastuak | 520.764 | 675.813 |   |
| (-) Ordaintzeko dauden itzulketak | 429 | 202 |   |
| (+) Aplikatzeko dauden ordainketak | 0 | 0 |   |
| *(+) Diruzaintzako funts likidoak* | *6.867.959* | *5.423.227* | *-21*  |
| *(+) Finantzaketaren desbideratze metatu negatiboak* | *0* | *0* |  |
| Diruzaintzako gerakina, guztira | 5.524.906 | 5.041.072 | -9  |
|  Diruzaintzako gerakina, finantzaketa atxikia duten gastuak direla-eta | 0 | 250.000 |   |
|  Diruzaintzako gerakina, baliabide atxikiak direla-eta | 0 | 0 |   |
|  Diruzaintzako gerakina, gastu orokorretarakoa | 5.524.906 | 4.791.072 | -13  |

\* Auditatu gabeko ekitaldia

V.4. Balantzea

|  |  |  |  |  |  |  |  |
| --- | --- | --- | --- | --- | --- | --- | --- |
|   | AKTIBOA | 2018\* | 2019 |   | PASIBOA | 2018\* | 2019 |
| ***A*** | ***Ibilgetua*** | ***72.078.889*** | ***72.816.717*** | ***A*** | ***Funts berekiak*** | ***78.418.698*** | ***79.157.694*** |
| 1 | Ibilgetu materiala | 70.716.284 | 71.391.212 | 1 | Ondarea eta erreserbak | 65.741.379 | 72.027.957 |
| 2 | Ibilgetu ez-materiala | 404.319 | 399.986 | 2 | Ekitaldiko emaitza ekonomikoa (etekina) | 6.521.403 | 590.529 |
| 3 | Erabilera orokorrerako azpiegiturak eta ondasunak | 0 | 0 | 3 | Kapitaleko dirulaguntzak | 6.155.916 | 6.539.208 |
| 4 | Herri-ondasunak | 950.685 | 1.017.919 | ***B*** | ***Arriskuetarako eta gastuetarako hornidurak*** | ***0*** | ***0*** |
| 5 | Ibilgetu finantzarioa | 7.601 | 7.601 | 4 | Hornidurak | 0 | 0 |
| ***B*** | ***Zenbait ekitalditan banatu beharreko gastuak*** | ***0*** | ***0*** | ***C*** | ***Epe luzeko hartzekodunak*** | ***1.581.717*** | ***1.389.994*** |
| 6 | Kitatu beharreko gastuak | 0 | 0 | 5 | Jesapenak, maileguak eta jasotako fidantzak eta gordailuak | 1.581.717 | 1.389.994 |
| ***C*** | ***Zirkulatzailea*** | ***9.629.925*** | ***9.415.693*** | ***D*** | ***Epe laburreko hartzekodunak*** | ***1.708.398*** | ***1.684.722*** |
| 7 | Izakinak | 0 | 0 | 6 | Aurrekontu itxietako eta aurrekontuz kanpoko hartzekodunak | 1.701.320 | 1.674.858 |
| 8 | Zordunak | 2.761.966 | 3.992.467 | 7 | Aplikatzeko dauden partidak eta aldizkatzearen ondoriozko doitzeak  | 7.078 | 9.863 |
| 9 | Kontu finantzarioak | 6.867.959 | 5.423.227 |   |   |   |   |
| 10 | Finantzaketaren egoera iragankorrak, aldizkatzeak eragindako doitzeak, aplikatzeko daudenak | 0 | 0 |   |   |   |   |
| 11 | Aplikatzeko dagoen emaitza (ekitaldiko galera) | 0 | 0 |   |   |   |   |
|  | **Aktiboa, guztira** | **81.708.813** | **82.232.410** |  | **Pasiboa, guztira** | **81.708.813** | **82.232.410** |

\* Auditatu gabeko ekitaldia

V.5. Emaitzen kontua

Ekitaldiko emaitza arruntak

|  |  |  |  |  |  |  |  |
| --- | --- | --- | --- | --- | --- | --- | --- |
|   | Zor | 2018\* | 2019 |   | Hartzeko | 2018\* | 2019 |
| 61 | Langile-gastuak | 5.440.627 | 6.243.401 | 70 | Salmentak | 1.455.173 | 1.433.934 |
| 62 | Finantza-gastuak | 15 | 0 | 71 | Jabetza- eta enpresa-errenta | 681.181 | 1.355.038 |
| 63 | Tributuak | 0 | 0 | 72 | Produkzioari eta inportazioari loturiko tributuak | 4.845.001 | 4.286.360 |
| 64 | Kanpo zerbitzuak, hornidurak eta lanak | 2.566.638 | 2.625.607 | 73 | Zerga arruntak, errentaren eta ondasunaren gainekoak | 880.241 | 921.988 |
| 65 | Gizarte prestazioak | 0 | 0 | 75 | Ustiapenerako dirulaguntzak | 9.064 | 9.535 |
| 66 | Ustiapenerako dirulaguntzak | 0 | 0 | 76 | Transferentzia arruntak | 5.121.905 | 5.607.342 |
| 67 | Transferentzia arruntak | 2.740.130 | 2.765.201 | 77 | Kapitalaren gaineko zergak | 287.570 | 507.283 |
| 68 | Kapital-transferentziak | 39.044 | 14.622 | 78 | Bestelako diru-sarrerak | 233.217 | 67.355 |
| 69 | Amortizazio eta horniduretarako zuzkidura | 1.803.007 | 1.934.392 | 79 | Beren xederako aplikatutako hornidurak | 0 | 0 |
| 800 | Ekitaldiko emaitza arrunta | 923.891 | 605.611 | 800 | Ekitaldiko emaitza arrunta (saldo zorduna) | 0 | 0 |
|   | Guztira | 13.513.352 | 14.188.835 |   |  Guztira | 13.513.352 | 14.188.835 |

\* Auditatu gabeko ekitaldia

Ekitaldiko emaitzak

|  |  |  |  |  |  |  |  |
| --- | --- | --- | --- | --- | --- | --- | --- |
|   | Deskribapena | 2018\* | 2019 |   | Deskribapena | 2018\* | 2019 |
| 80 | Ekitaldiko emaitza arruntak (saldo zorduna) | 0 | 0 | 80 | Ekitaldiko emaitza arruntak (saldo hartzekoduna) | 923.891 | 605.611 |
| 82 | Ezohiko emaitzak (saldo zorduna) | 0 | 0 | 82 | Ezohiko emaitzak (saldo hartzekoduna) | 552.177 | 1.171 |
| 84 | Itxitako aurrekontuetako eskubideen eta betebeharren aldaketak | 23.966 | 16.253 | 84 | Itxitako aurrekontuetako eskubideen eta betebeharren aldaketak  | 0 | 0 |
| 89 | Etekin garbia, guztira (saldo hartzekoduna) | 1.452.101 | 590.529 | 89 | Galera garbia, guztira (saldo zorduna) | 0 | 0 |
|   | Guztira | 1.476.068 | 606.782 |   | Guztira | 1.476.068 | 606.782 |

\* Auditatu gabeko ekitaldia

VI. Konklusioak eta gomendioak

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta Ganbera honen ustez fiskalizazio txosten honen hartzaile eta erabiltzaileentzat interesgarri gerta daitekeen informazio gehigarri bat ere.

Orobat, fiskalizazio-txostenaren gaineko iritziaren salbuespenari buruzko informazio xehea gehitu da.

Halaber, txostenak jasotzen ditu Ganbera honen ustez Udalaren eta haren mendeko entitateen kudeaketa ekonomiko-administratiboa hobetzeko beharrezkoak diren gomendioak.

VI.1. Aurrekontu orokorra

Udalaren 2019rako hasierako aurrekontuak 13,80 milioi euroko diru-sarreren eta gastuen hasierako aurreikuspenak jasotzen zituen, hurrenez hurren.

6,83 milioi euroko aurrekontu-aldaketa batzuk eginda —hasierako kredituen ehuneko 50 egiten dute—, behin betiko aurreikuspenak 20,63 milioi eurokoak izan ziren. Aldaketen zenbateko osoaren ehuneko 90 inbertsio errealen 6. kapituluari dagokio.

*Aurrekontu-likidazioa*

2019an, gastuak 14,77 milioi eurokoak izan dira, eta ehuneko 72ko betetze-maila izan dute. Gastu horiek 2018koak baino ehuneko zortzi handiagoak izan dira.

Diru-sarrerei dagokienez, 2019an 14,6 milioi euroko eskubideak aitortu ziren, ehuneko 71ko betetze-mailarekin. Aurreko urtearekin alderatuta, diru-sarrerak ehuneko bost igo dira.

Taula honetan ageri dira Udalaren gastuen xedea eta finantzaketa, ehunekotan:

|  |  |  |  |
| --- | --- | --- | --- |
| Gastuaren izaera | Ehunekoa | Finantzatze-iturria | Ehunekoa |
| Langileak | 42 | Tributu bidezko diru-sarrerak | 43 |
| Bestelako gastu arruntak | 37 | Transferentziak | 41 |
| Inbertsio errealak | 20 | Ondare bidezko diru-sarrerak, prezio publikoak eta bestelako diru-sarrerak | 16 |
| Pasibo finantzarioak | 1 |   |   |

Gastu arruntek gastu guztien ehuneko 79 egiten dute. Horietatik, langile-gastuak gastatutako guztiaren ehuneko 42 dira, inbertsioak ehuneko hogei, eta gainerako ehuneko bat pasibo finantzarioei dagokie.

Diru-sarreretan, tributu-jatorrikoek guztizkoaren ehuneko 43 egiten dute, eta transferentziek, ehuneko 41. Gainerako ehuneko 16tik, portzentajerik handiena prezio publikoei eta bestelako diru-sarrerei dagokie, diru-sarreren guztizkoaren ehuneko bederatzi baitira.

Ondoren, 2018ko eta 2019ko ekitaldietako aurrekontu-likidazioarekin lotutako adierazle guztien alderaketa bat erakusten dugu:

|  |  |  |  |
| --- | --- | --- | --- |
| Adierazleak | 2018 | 2019 | Aldea (%) |
| Aitortutako eskubideak, guztira | 13.861.215 | 14.595.647 | 5 |
| Aitortutako betebeharrak, guztira | 13.690.776 | 14.770.534 | 8 |
| Diru-sarrera arruntak  | 13.340.243 | 14.188.835 | 6 |
| Funtzionamendu-gastuak  | 10.747.395 | 11.634.209 | 8 |
| Kapitaleko diru-sarrerak | 520.972 | 406.813 | -22 |
| Kapitaleko gastuak | 2.799.574 | 2.944.601 | 5 |
| Saldo ez-finantzarioa | 314.231 | 16.837 | -95 |
| Aurrekontu-emaitza doitua | 2.043.922 | 899.682 | -56 |

Aurreko bilakaeratik, honako hau nabarmendu behar dugu:

* Diru-sarrera arruntak ehuneko sei igo dira; kapitalekoak, berriz, ehuneko 22 jaitsi dira. Dena den, termino absolutuetan, nabarmenagoa izan da diru-sarrera arrunten gorakada (848.592 euro) kapitaleko diru-sarreren beherakadaren aldean (114.159 euro).
* Funtzionamendu-gastuek eta kapital-gastuek ehuneko zortzi eta bost egin dute gora, hurrenez hurren. Termino absolutuetan, gehikuntza 886.814 eta 145.027 eurokoa izan da.
* Aurrekontu-emaitza doituak ehuneko 56ko jaitsiera izan du 2018koaren aldean. Termino absolutuetan, beheratzea 1,14 milioi eurokoa izan da.

VI.2 Udalaren egoera ekonomiko-finantzarioa 2019ko abenduaren 31n

Hurrengo taulan, 2019ko ekitaldiari buruzko adierazle ekonomiko-finantzario batzuk erakusten ditugu, bai eta aurreko ekitaldikoekiko alderaketa ere:

|  |  |  |  |
| --- | --- | --- | --- |
| Adierazleak | 2018 | 2019 | Aldea (%) |
| Aurrezki gordina | 2.592.848 | 2.554.625 | -1,5 |
| Finantza-zama | 143.807 | 191.723 | 33,3 |
| Aurrezki garbia | 2.449.041 | 2.362.902 | -3,5 |
| Finantza-zamaren adierazlea | % 1,08 | % 1,35 | 25,3 |
| Aurrezki gordinek diru-sarrera arrunten gainean zenbat egiten duten (%) | 19 | 18 | -7,4 |
| Zor bizia | 1.581.717 | 1.389.994 | -12,1 |
| Zorpetze-maila  | % 12 | % 10 | -17,4 |
| Gastu orokorretarako diruzaintzako gerakina | 5.524.906 | 4.791.072 | -13,3 |
| Autonomia fiskala (tributuak/ aitortutako eskubide garbiak) | % 58 | % 51 | -10,7 |
| Kobrantza zalantzagarriko zordunen adierazlea | % 91 | % 70 | -22,5 |

Aurreko taulatik, honako alderdi hauek aipatu behar ditugu:

2019an, aurrezki garbia 2,4 milioikoa izan zen, eta finantza-karga 191.723 eurokoa. Udalak funtzionamendu-gastuei eta finantza-kargari aurre egiteko nahikoa baliabide sortu zituela adierazi du; azken hori ehuneko 33 handitu zen aurreko ekitaldiarekiko, 2019a baita Energia Dibertsifikatzeko eta Aurrezteko Institutuaren (IDEA) mailegua amortizatzeko lehenengo urte osoa.

Zorpetze maila ehuneko hamarrekoa da, araudian ezarritako ehuneko 110eko muga baino askoz txikiagoa.

Gastu orokorretarako diruzaintzako gerakinak % 13 egin du behera 2018ko datuekin alderatuta, 4,8 milioiko zenbateko positiboarekin.

**Azken batean**, udalaren finantza-egoera onbideratua da, aurrezki gordinaren eta garbiaren adierazle handiak ditu eta zorpetze-maila ehuneko hamarrekoa da. Era berean, doitutako emaitza eta diruzaintzako gerakina positiboak dira, nahiz eta aurreko ekitaldiarekiko murriztu diren.

VI.3 Aurrekontu-egonkortasuneko eta finantza-iraunkortasuneko helburuak betetzea

Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoa aplikatzearen eraginetarako, Kontabilitate Nazionaleko SEC 2010 irizpideei jarraituta, honako ente hauek jotzen dira tokiko administrazio publikotzat: udala bera eta merkatukoa ez den udal sozietatea, Andacelay SL.

Administrazio publikotzat jotzen diren erakundeek honako datu hauek dauzkate, Ganbera honek egindako doikuntzekin:

* Aurrekontuen egonkortasun-printzipioa.

747.415 milioi euroko finantzaketa-beharra sortu dute.

Finantzaketaren gaitasuna/beharra

|  |  |
| --- | --- |
|   |  2019 |
| Diru-sarrera ez-finantzarioak  | 13.632.720 |
| Gastu ez-finantzarioak  | 14.586.289 |
| **Saldo ez-finantzarioa** | **-953.569** |
| SEC dela-eta egindako doikuntzak |  |
| Itxitako ekitaldietako eta aurtengo ekitaldiko 1., 2. eta 3. kapituluetako diru-sarreren kobrantzak | -120.663 |
| 2015-2018 aldiko gradu-sortzapenaren gastuak | 326.817 |
| Finantzaketa-beharrak | -747.415 |

Udalak haur-eskolan egindako inbertsioari dagokion 1,6 milioiko doikuntza positiboa egin du, beste administrazio batek egindako inbertsioa dela iritzita. Horrela, lortutako emaitza positiboa da, 852.897 euroko finantziazio-ahalmena lortu baitu. Hala ere, uste dugu inbertsio horrek ez dituela betetzen doikuntza hori aplikatzeko behar diren baldintzak, eta, ondorioz, 747.415 euro finantzatu behar direla.

* Gastuaren araua.

2019ko ekitaldiko gastu konputagarria 570.704 euroko gehieneko gastu-muga baino handiagoa da, eta ez da bete gastu-araua, 2019rako baimendutako ehuneko 2,7ko aldaketa-tasa gainditu baita.

Gastu-araua

|  |  |
| --- | --- |
|  | Zenbatekoa, 2019 |
| 2018ko gastu konputagarri bateratua | 10.972.096 |
| % 2,7ko igoera | 296.247 |
| Diru-bilketaren igoera iraunkorrak | 53.891 |
| 2019rako aurreikusitako gastu-muga | 11.322.234 |
| 2019ko gastu konputagarri bateratua | 11.892.937 |
| 2019ko gastuan izandako desbideratzea | -570.704 |

Udalak egindako kalkuluen gainean bi doikuntza egin ditugu; alde batetik, ez dugu diru-bilketaren gehikuntza iraunkortzat hartzen Toki Ogasunen Funtsaren igoera, eta, bestetik, 2018an lortutako superabitaren muga finantza-inbertsio jasangarritzat jotzen dugu, eta ez haur-eskolan egindako inbertsio osoa.

Gastu-arauaren eta aurrekontu-egonkortasunaren urratze horrek beharrezko egiten du 2020-2021 ekitaldietarako plan ekonomiko finantzario bat onestea, Aurrekontu Egonkortasunari eta Finantza Iraunkortasunari buruzko Lege Organikoak ezartzen duen bezala.

* Finantza-iraunkortasunaren printzipioa:

a) Zor publikoaren iraunkortasunari dagokionez, helburu hori betetzen da, ehuneko hamarreko zorra baitu, araudiak ezarritako ehuneko 110eko muga baino askoz txikiagoa.

b) Merkataritza-zorraren iraunkortasunaren baldintza bete egiten da, zeren eta ez baita gainditzen berankortasunari buruzko araudian ezarritako gehieneko epea.

Hornitzaileei ordaintzeko batez besteko epea

|  |  |
| --- | --- |
|  | Egunak |
| Lehenengo hiruhilekoa | 23,35 |
| Bigarren hiruhilekoa | 13,34 |
| Hirugarren hiruhilekoa | 19,58 |
| Laugarren hiruhilekoa | 18,52 |

(\*) Ogasun Ministerioan argitaraturiko datuak

*2020-2021 ekitaldietarako plan ekonomiko-finantzarioa egitea gomendatzen dugu, aurrekontu-egonkortasunari buruzko araudiak ezarritakoa.*

VI.4. Aurreko ekitaldietako gomendioen jarraipena

VI. atal honetako apartatu ezberdinetan errepikatzen den bezala, honako gomendio hauek oraindik ere ezarkizun diraute:

* *Dirulaguntzen plan estrategiko bat egitea, eta bertan zehaztea helburuak, efektuak, aurreikusitako kostuak, baliabideen aurreikuspena, eragina eta abar.*
* *Udal plan bat egitea, egun indarrean dagoena, 1999koa, ordezteko.*

VI.5. Kudeaketa-alor garrantzitsuak

VI.5.1. Alderdi orokorrak

Udalaren Osoko Bilkurak 2019ko ekitaldirako aurrekontu orokorra onetsi zuen 2018ko azaroaren 28an. Behin betiko onespena 2019ko urtarrilaren 15eko 9. Nafarroako Aldizkari Ofizialean (NAO, hemendik aurrera) argitaratu zen.

Udalaren 2019ko aurrekontuen likidazioa Alkatetzaren 2020ko otsailaren 25eko ebazpen batez onetsi zen.

Kontu Orokorrari buruz egindako berrikuspenetik, honako hau adierazi nahi dugu:

* Andacelay SLren 2019. urteko kontuak kanpoko profesionalek auditatuak daude. Finantza-auditoretzako txosten horrek aldeko iritzia dauka.
* Aurrekontu-aldaketa bat izapidetu da, aurreikusitakoak baino diru-sarrera handiagoekin finantzatua, finantzaketa hori benetan bildu gabe.
* Kontu-hartzailetzak ez du eragozpen-oharrik egin 2019an.
* Udal-inbentarioa onetsita dauka Udalak, eta inbentario horretan bereizita agertzen da Udalaren Lurzoru Ondarea. Egiaztatu dugu bai balantzearen ibilgetua bai inbentarioa eguneratuta daudela eta udalak behar bezala kontrolatzen dituela.

Udalaren aholkulari juridikoak emandako txostenaren arabera, 2019ko itxieran zortzi auzi daude ebazteke. Horiek izan ditzaketen ondorio ekonomikoen batura 127.681 eurokoa da.

*Aurrekontu-aldaketak onartzeko araudian ezarritako baldintzak betetzea gomendatzen dugu.*

VI.5.2. Langile-gastuak

Langile-gastuak 6,17 milioi eurokoak izan ziren, alegia, behin betiko kredituen ehuneko 97. Ekitaldian sortutako gastu guztien ehuneko 42 dira, eta ehuneko 15 igo ziren aurreko ekitaldiarekiko, batez ere administrazioko langile kontratatuei gardua aitortzearen ondorioz, 2015eko atzeraeraginezko ondorioekin.

Aurreko ekitaldikoekiko alderatzea ondoko taulan azaltzen dugu:

|  |  |  |  |
| --- | --- | --- | --- |
| Kontzeptua | Aitortutako betebehar garbiak, 2018 | Aitortutako betebehar garbiak, 2019 | Aldea (%) |
| Hautetsien lansariak | 125.428 | 104.009 | -17 |
| Behin-behineko langileen ordainsariak | 58.073 | 57.519 | -1 |
| Funtzionarioen oinarrizko lansariak | 2.065.876 | 2.655.687 | 29 |
| Funtzionarioen lansari osagarriak | 797.863 | 884.061 | 11 |
| Praktiketako funtzionarioen lansariak | 35.318 | 0 | -100 |
| Langile lan-kontratudun finkoen ordainsariak | 59.728 | 88.133 | 48 |
| Aldi baterako langile lan-kontratudunen ordainsariak | 553.298 | 470.653 | -15 |
| Bestelako langileak | 66 | 0 | -100 |
| Kuota sozialak | 1.587.249 | 1.802.734 | 14 |
| Langile-gastu sozialak | 55.195 | 54.423 | -1 |
| Familiaren osagarria | 48.820 | 51.816 | 6 |
| Guztira | 5.386.914 | 6.169.035 | 15 |

Funtzionarioen eta administrazio-kontratudunen oinarrizko ordainsariak eta gizarte-kuotak % 29 eta % 14 igo dira, hurrenez hurren, 2018. urtearekin alderatuta. Termino absolutuetan 805.298 euroko igoera izan dute. Hautetsien ordainsariak % 17 jaitsi dira 2018. urtearekin alderatuta, eta aldi baterako lan-kontratudun langileen ordainsariak % 15.

2019ko abenduaren 31n, udalak honako lanpostu hauek zituen:

|  |  |
| --- | --- |
| Sailkapena | 2019 |
| Behin-behineko langileak | 1 |
| Langile funtzionarioak | 54 |
| Lan-kontratudun langileak | 65 |
| Guztira | 120 |

Plantillako 120 lanpostuetatik, ehuneko 54 lan-araubidekoak dira, eta ehuneko 45 funtzionarioen araubidekoak.

Honako hau da lanpostuen egoera:

|  |  |
| --- | --- |
|  | 2019 |
| **Plantillako langileak** | **120** |
| Lanpostu beteak | 53 |
| Lanpostu hutsak | 67 |
| Lanpostu guztien gaineko lanpostu hutsak (%) | 56 |
| Betetako lanpostu hutsak | 60 |
| Aldi baterako betetako lanpostu hutsak (%) | 90 |
| Bete gabeko lanpostu hutsak | 7 |
| Bete gabeko lanpostu hutsak (%) | 10 |

2019an, plantillako lanpostu guztien ehuneko 56 hutsik daude; horietatik, ehuneko 90 aldi baterako beteta daude eta gainerakoek, ehuneko hamarrek, bete gabe jarraitzen dute.

Egin den berrikuspenetik honako alderdi hauek azpimarratu behar ditugu:

* 2019ko plantilla organikoaren behin betiko onespena 2019ko apirila argitaratu zen NAOn, alegazioen izapidea amaitu ondoren. Ekitaldian zehar, aldaketa bakarra egin da plantilla organikoan, landazain lanpostua sortzeko.

Plantilla organikoa eta lanpostuen zerrenda alderatzean, zenbait akats hauteman dira, 2020ko plantillan zuzendu beharko direnak.

* 2018ko azaroan argitaratu zen 2018-2022 urteetarako onartutako lan-eskaintza publikoa (aurrerantzean, LEP). Lan-eskaintza publiko horretan 45 lanpostu daude guztira, eta horietako lau barne-sustapenaren bidez beteko dira. LEPean sartutako lanpostu guztiak Estatuaren 2018rako Aurrekontu Orokorren Legearen araudiak[[1]](#footnote-1) baimendutako aldi baterako enpleguaren egonkortze-tasa gehigarriaren babespean sartzen dira.

Egiaztatu dugunez, LEPean sartutako lanpostuak enplegu-egonkortzerako eskainiak izateko moduko antzinatasun-betekizunak betetzen zituzten.

2017an ez zen behin betiko bajarik izan eta, beraz, ezin zen birjartze-tasagatiko eskaintzarik egin.

2018an ez zen LEPean aurreikusitako bost lanpostuetako bakar bat ere deitu. 2019. urtearen amaieran, LEParen egoera honako hau zen:

|  |  |
| --- | --- |
| LEParen egoera 2019-12-31n | Kopurua |
| Eskainitako lanpostuak (barne sustapeneko lau barne) | 45 |
| Deituriko lanpostuak | 9 |
| Deitutako eta atzera egindako lanpostuak (hizkuntza-eskakizunaren azterketa eta proben eta merezimenduen egokitasuna) | 4 |
| Egindako izendapenak | 4 |
| Deialdia egiteko dauden lanpostuak | 40 |

2019an egindako deialdietako bat berrikusi dugu, eta izapide guztiak zuzenak dira.

* 2019an, bi epai eman zituzten Lan Arloko bigarren Epaitegiak eta Nafarroako Justizia Auzitegi Nagusiak. Epai horien bidez, langile mugagabe ez-finko deklaratzen ziren aldi baterako hainbat lan-kontratu izan zituzten bi langile, eta, ondoren, administrazio-kontratu bat egin zitzaien. Bi kasuetan, epaiek jasotzen dute administrazio-kontratuaren aurreko lan-kontratuak iruzurrezkoak zirela, ez baitzioten behar iragankor edo aldi baterako bati erantzuten.
* 2019an, Eguesibarko Udalak administrazioko langile kontratatuen gradua ordaindu du, langileek eskaera egin zutenetik lau urteko atzeraeraginarekin. 54 langileri 309.769 euro ordaindu zaizkie.

54 jasotzaileetatik 21i ordaindutako zenbatekoak berrikusi ditugu, zenbateko osoaren ehuneko 65era iristen baitira, hau da, 201.199 eurora. Oro har, ordaindutako zenbatekoak zuzenak dira.

* Langileek (bajan egon diren pertsonak izan ezik) 2019ko abenduko nominan jasotako zenbatekoa berrikusi dugu. Honako hauek izan dira berrikusitako ordainsariak eta haien zenbatekoak:

|  |  |
| --- | --- |
| Kontzeptua | Zenbatekoa |
| Oinarrizko soldata | 137.139 |
| Lanpostu-osagarria: | 21.157 |
| Mailako osagarria | 10.587 |
| Berariazko osagarria | 5.516 |
| Bateraezintasuneko osagarria | 3.255 |
| Arrisku bereziko osagarria | 2.843 |
| Lanaldiaren luzapeneko osagarria | 1.859 |
| Zuzendaritza postuko osagarria | 1.526 |
| Dedikazio esklusiboko osagarria | 1.057 |
| Txandakako lanaldiaren osagarria | 350 |
| Abendua, guztira | 185.288 |

Oro har, udaleko langileen ordainsariak bat datoz plantilla organikoaren arabera betetzen dituzten lanpostuetarako aurreikusten diren mailaren oinarrizko soldatarekin eta osagarriekin.

Nominaren barne kontrola.

Egindako berrikuspenetik ondorioztatzen dugu ez dela beti nominaren kontrol egokia egiten. Bi kasutan, administrazio-kontratua zuten langileek hirurtekoak jasotzen zituzten; beste bi kasutan, lanpostu berari esleitutako bi pertsona zeuden; kasu batean, langileak okupatutako lanpostuari ez zegokion osagarri bat jasotzen zuen; kasu batean, ez zegoen jasota kontratua aldatu zenik, pertsona bati lanaldia luzatuz; eta, bestean, ez dago jasota musika-eskolako zuzendaritza-kargu bat izendatzeko ebazpena.

Era berean, ezin izan dugu egiaztatu Udaltzaingoaren jaiegunetako ordainsari aldakorren zuzentasuna, 112.520 eurokoak, ez baita bidaltzen aurrez aurreko kontroleko hileko fitxategia udalera dagokion laburpen-orriarekin batera.

Hala ere, gure fiskalizazioa dela eta, dagozkion erregularizazioak egin dira.

Gure gomendioak:

* *Lan-erregimeneko kontratazioak egitea, soilik araudian aurreikusitako kasuetan, eta langile mugagabe ez-finkoak hurrengo lan-eskaintza publikoan sartzea, langile horiek estaltzeko.*
* *Langileen arloko barne-kontrola indartzea, nominetan antzemandako akatsak gerta ez daitezen.*
* *Jardunbide egokiak ezartzea udal poliziako lanaldiaren kontrol eta jarraipenerako.*

VI.5.3. Ondasun eta zerbitzuetan egindako gastu arruntak

Ondasun eta zerbitzuetan egindako gastu arruntak 2,7 milioi eurokoak izan ziren. Ekitaldian aitortutako betebehar guztien ehuneko 18 egiten dute, eta haien betetzea behin betiko kredituen ehuneko 87koa izan da.

2019ko ekitaldiarekin alderatuta, gastu horiek ehuneko hiru egin zuten gora, xehakaturik jarraian azaltzen denez:

|  |  |  |  |
| --- | --- | --- | --- |
| Kontzeptua | Aitortutako betebehar garbiak, 2018 | Aitortutako betebehar garbiak, 2019 | 2019/2018 aldea (%) |
| Ibilgetu materialaren errentamenduak | 20.539 | 12.931 | -37 |
| Ibilgetu materialaren konponketa, kontserbazioa eta mantentzea | 364.867 | 332.550 | -9 |
| Inbentariatu ezin den materiala | 33.802 | 41.007 | 21 |
| Hornidurak eta telekomunikazioak | 835.029 | 965.423 | 16 |
| Aseguru-primak eta tributuak | 24.619 | 25.637 | 4 |
| Protokoloko eta ordezkaritza-lanetako eginkizunak | 10.836 | 10.650 | -2 |
| Beste enpresa batzuek egindako lanak | 1.200.754 | 1.157.992 | -4 |
| Dietak, lekualdaketak eta bestelako ordainsariak | 53.713 | 74.366 | 38 |
| Administrazio publikoek, EEPek eta irabazi asmorik gabeko erakundeek egindako lanak | 76.192 | 79.418 | 4 |
| Guztira | 2.620.351 | 2.699.973 | 3 |

Gastuen lagin hau aztertu dugu: 2. kapituluko gastu guztien ehuneko 34.

|  |  |
| --- | --- |
| Aurrekontuko partidak/zerbitzuak | Aitortutako betebehar garbiak, 2019 |
| Energia elektrikoa eta gasa  | 329.215 |
| Berdeguneak mantentzea | 197.980 |
| Seinale bertikalak eta horizontalak | 130.542 |
| Isunak kobrantzaren kudeaketa | 103.627 |
| Informatika zerbitzuak  | 77.418 |
| Jarduera ekonomikoa sustatzeko ekintzak | 70.223 |

Egin dugun berrikuspenetik ondorioztatzen dugu ezen, oro har, fiskalizaturiko laginean gastuak justifikatuta, onetsita, kontu hartuta eta egokiro kontabilizatuta eta ordainduta daudela. Dena den, akats hauek ere aipatu behar ditugu:

* Berdeguneak mantentzeko kontratuan ez da egiten administrazio klausula partikularren pleguan (aurrerantzean, AKPP) ezarritako exekuzio-baldintza bereziak betetzen direla egiaztatzeko jarraipena.
* Isunak kudeatzeko zerbitzua aurreko adjudikaziodunak eman du 2019ko maiatzera arte, 2018ko uztailean aurreikusitako luzapen guztiak agortu baditu ere. 2019an enpresa horri 141.674 euroko gastua aitortu zaio.

Kontratuen lizitazioa eta adjudikazioa

Ondoren aipatzen ditugun lizitazioak berrikusi ditugu, bai eta haien adjudikazioa eta urte horretako gastu-exekuzioa ere:

|  |  |  |  |  |  |
| --- | --- | --- | --- | --- | --- |
| Kontratua | Prozedura | Zenbat lizitatzaile | Lizitazioaren zenbatekoa\* | Adjudikazioaren prezioa\* | Beherapena (%) |
| Eguesibarrerako seinale bertikal eta horizontalak mantendu, hornitu eta instalatzea  | Irekia, Europar Batasuneko atalasetik behera | 2 | 49.587 | 45.123 | 9 |
| Argindarraren eta gasaren hornidura Esparru-akordioa | Irekia, Europar Batasuneko atalasetik gora | 6 | 371.250 | 371.250 | 0 |

\* Zenbatekoak BEZik gabe:

Oro har, kontratuen lizitazioak eta haien adjudikazioak, bai eta kontratuen exekuzioak ere, kontratuei buruzko legeriari jarraituz izapidetu dira, eta gastuak onetsita, kontu-hartzailetzak aztertuta, justifikatuta, zuzen kontabilizatuta eta ordainduta daude; halere, honako gorabehera hauek aipatu behar ditugu:

* Kontratazio-mahaiak eratzeko ekitaldirik ez da egin.
* Seinale horizontalen eta bertikalen kontratuaren proposamen teknikoaren balorazioak hainbat konpromiso hartzen ditu barne, besteak beste, adjudikazio-hartzaileak seinaleen inbentarioa egitea eta eguneratzea, kontratua gauzatzean bete ez direnak. Ez dago jasota behar diren zigorrak ezarri direnik.
* Aurreko kontratuaren baldintza-agirian exekuzio-baldintza berezi batzuk ezartzen dira, baina udalak ez du horien jarraipena egin geroago.
* Txosten hau egin bitartean, udalak errekerimendua bidali dio enpresari, ez-betetzeak zuzentzeko eta aipatutako egikaritze-baldintza bereziak justifikatzeko.

Gure gomendioak:

* *Kontratazio-mahaiak formalki eratzea.*
* *Eskaintza teknikoan jasotako konpromisoak bete ditzala eskatzea enpresari, eta dagozkion zigorrak ezartzea.*
* *Kontratua gauzatzeko baldintza-agirietan ezarritako baldintza bereziak benetan betetzen direla egiaztatzeko mekanismoak ezartzea.*
* *Kontratuen lizitazio-prozeduren denbora-plangintza egokia ezartzea, haien gehieneko indarraldia ez gainditzeko.*

VI.5.4. Inbertsioak

Udalak eginiko inbertsioek 2,93 milioi euro egin zuten. Ekitaldian aitortutako gastuen guztizkoaren ehuneko 20 egiten dute. Ehuneko 37 baino ez dira gauzatu, zenbateko handiko inbertsio batzuk ez direlako hasi, hala nola kiroldegi berria, kultur etxe berria, Sarrigurengo bidegorria eta Berrikuntzaren Hiriko pasabidea. Hasi gabeko inbertsio horiek 3,6 milioi euroko behin betiko aurreikuspena zuten.

Honako kontratu-lagin hau fiskalizatu dugu:

| Kontzeptua | Prozedura | KopuruaLizitatzaileak | Lizitazioko prezioa\*  | Adjudikazioaren prezioa\* | Beherapena (%) |
| --- | --- | --- | --- | --- | --- |
| Haur Eskola eraikitzea | Irekia, Europar Batasuneko atalasetik behera  | 8 | 1.582.536 | 1.458.236 | 8 |
| Gorraizko espaloiak konpontzea | Irekia, Europar Batasuneko atalasetik behera  | 1 | 82.600 | 82.356 | 0,3 |
| Sarriguren kiroldegiko estalkia iragazgaiztea | Irekia, Europar Batasuneko atalasetik behera  | 1 | 305.277 | 259.485 | 15 |

\* BEZik gabeko zenbatekoak

Oro har, kontratuen lizitazioa eta adjudikazioa legediaren arabera izapidetu dira. Gastuak onetsita, kontu-hartzaileak aztertuta, justifikatuta, zuzen kontabilizatuta eta ordainduta daude. Halere, zenbait gorabehera detektatu dira berrikusitako espedienteen izapidetzean; ondoren, aipagarrienak azalduko ditugu:

* Ez dago jasota inbertsio plan egin denik.
* Gorraizko espaloiak konpontzeko obraren espedientean ez dago jasota kontratazio-mahaiaren beharrizan-txostenik, txosten juridikorik edo eraketa-aktarik. AKPPak bi berme-epe ezartzen ditu, eta forma-akats horrek eragotzi egin du obraren entrega-atzerapenagatiko zigorrak aplikatzea.

Balorazio ekonomikorako erabilitako formula ez da linealki proportzionala den formula matematiko baten bidez egin, baina ez du ondoriorik izan, lizitatzaile bakarra aurkeztu baitzen.

* Kiroldegia iragazgaizteko obraren espedientean ez dago jasota lotetan banatu ez izanaren justifikaziorik, eta Mahaiaren akta guztiak ere ez daude jasota.

Obra gauzatzean, bi aldaketa egin dira, guztira 35.977 eurokoak, BEZa barne; adjudikazioaren zenbatekoaren ehuneko 14 dira. Bigarren aldaketa kontratazio-organoak onartu du, ziurtagiria egin ondoren, dagokion espedientea izapidetu gabe. Ez da bermea doitu eta ez dira egindako aldaketak argitaratu.

Udaleko aparejadoreak jakinarazi du adjudikaziodunak ez duela bete berdintasunaren, segurtasunaren eta osasunaren babesaren arloko prestakuntza-konpromisoa. Tokiko gobernu-batzarrak AKPPan jasotako zigorrak ez ezartzea erabaki zuen, enpresak prestakuntza hori *a posteriori* emateko konpromisoa hartu zuelako.

* Haur-eskolaren obraren espedientean bi kontratu-aldaketa egin dira, guztira 77.758 eurokoak, BEZa barne, kontratazio-araudian ezarritako izapidea egin gabe.

Gure gomendioak:

* *Kontratazio-espedienteak kontratu-araudiak eskatzen duen dokumentazioarekin osatzea; hala nola, beharraren txostena lotetan ez banatzearen justifikazioa, txosten juridikoa eta Kontratazio Mahaiaren aktak.*
* *Behin betiko bermea egokitzea kontratua aldatzen den kasuetan, eta horiek argitaratzea.*
* *Kontratu-aldaketak gertatzen badira, ezarritako izapidetzea betetzea, eta administrazio-klausula zehatzen agirietan ezarritako zigorrak eskatzea, haietan jasotako klausulak ez betetzeagatik.*
* *Inbertsio-plan bat onestea, plangintza egokia egin ahal izateko, bai eta haren jarraipena, kontrola eta ondorengo ebaluazioa ere.*
* *Pleguetan balorazio ekonomikorako formula linealki proportzionalak ezartzea.*

VI.5.5 Transferentzia-gastuak

2019an, udalak 2,7 milioi erabili zituen transferentziak egin eta dirulaguntzak emateko. Honako hauek izan ziren onuradunak:

|  |  |  |
| --- | --- | --- |
|   |  Transferentzia arruntak | Kapital-transferentziak |
|   | Aitortutako betebeharrak | 2019/2018 aldea (%) | Aitortutako betebeharrak | 2019/2018 aldea (%) |
| Foru Komunitateko Administrazioa | 22.655 | 0 | 0 | 0 |
| Kontzejuak | 58.434 | -4 | 0 | 0 |
| Mankomunitateak | 296.585 | 4 | 0 | 0 |
| Udalak | 0 | -100 | 14.622 | 4 |
| Enpresa pribatuak | 198.695 | 12 | 0 | 0 |
| Toki entiateko ent. publikoak eta merkataritza-soz. | 1.733.017 | 8 | 0 | 0 |
| Familiak | 79.058 | -39 | 0 | 0 |
| Irabazi asmorik gabeko erakundeak | 228.948 | -6 | 0 | 0 |
| Beste transferentzia batzuk | 147.809 | -34 | 0 | 0 |
| Guztira | 2.765.201 | 1 | 14.622 | 4 |

Transferentziek eta dirulaguntza arruntek 2,7 milioi euro egin zuten. 2019ko ekitaldian aitortutako betebeharren guztizkoaren ehuneko 19 dira. Haien betetze-maila behin betiko kredituen ehuneko 90 da. Aurreko urtearen aldean, ehuneko bat egin dute gora.

Transferentziak eta kapitaleko dirulaguntzak 14.622 eurokoak izan ziren; horrek udalaren 2019ko betebehar aitortu guztien ehuneko 0,1 egin zuen. Aurreko ekitaldiarekin alderatuta, ehuneko hiruko gorakada izan dute.

Transferentzien eta dirulaguntzen honako lagin hau fiskalizatu dugu:

|  |  |
| --- | --- |
| Kontzeptua | Aitortutako betebeharrak (2019)  |
| 0-3 urteko ikastegien kudeaketa-esleipenerako transferentzia | 1.003.795 |
| Familiei arreta emateko zentroaren kudeaketa | 388.279 |
| Enplegua eta kooperatibismoa sustatzea | 144.401 |
| Udalaren kirol eskoletarako dirulaguntza | 79.960 |
| Udal talde politikoentzako dirulaguntza | 41.158 |
| Bizikleta elektrikoak erosteko laguntzak | 10.658 |

Oro har, emandako eta ordaindutako transferentzia eta dirulaguntza guztiak egokiro onetsita, fiskalizatuta eta kontabilizatuta daude, kasuko akordioen edo deialdien arabera; halere, honako alderdi hauek aipatu behar ditugu:

* Udalak ez dauka Dirulaguntzei buruzko 38/2003 Lege Orokorrak edukitzera behartzen duen Dirulaguntza Plan Estrategikoa.
* Udal kirol-eskolei dirulaguntzak emateko deialdian, kasu batean, ordaindutako dirulaguntza justifikatutakoa baino handiagoa izan da, baina, gure fiskalizazioa dela-eta, dagokion itzulketa-espedientea izapidetu dute.
* Bi udal talderen kasuan, transferentziak titularitatea eta IFZ alderdi politiko baten izenean, eta ez udal taldearen izenean, dauzkaten banku-kontuetan sartu dira. Gaur egun, jasota dago udala izapide egokiak egiten ari dela egoera erregularizatzeko.

Gure gomendioak:

* *Dirulaguntzei buruzko plan estrategikoa onestea.*
* *Udal taldeei IFZ propioa egiaztatzeko eskatzea, dagokien alderdi edo koalizio politikotik bereizita eta independentea den banku-kontuarekin.*

VI.5.6 Tributuak, prezio publikoak eta beste diru-sarrera batzuk

Tributuengatik, prezio publikoengatik eta bestelako diru-sarrerengatik 2019an aitortutako eskubideek 7,5 milioi egin zuten. Udalaren diru-sarrera guztien ehuneko 51 egiten dute, eta honako hauei dagozkie:

|  |  |  |  |
| --- | --- | --- | --- |
| Kontzeptua | Aitortutako eskubide garbiak | % Betetzea | 2019/2018 aldea (%) |
| 2018 | 2019 |
| Zuzeneko zergak | 4.600.070 | 4.848.583 | 114 | 5 |
| Zeharkako zergak | 1.412.743 | 867.048 | 135 | -39 |
| Tasak, prezio publikoak eta beste diru-sarrera batzuk | 1.965.744 | 1.785.210 | 110 | -9 |

*Zergak*

Zergek Udalaren diru-sarrera guztien ehuneko 39 egiten dute, eta honako hauei dagozkie:

|  |  |  |  |
| --- | --- | --- | --- |
| Kontzeptua | Aitortutako eskubide garbiak | %, guztizkoaren gainean ehunekoa |  2019/2018 aldea (%) |
| **Zuzeneko zergak** |  |  |  |
| Lurraren kontribuzioa  | 3.098.422 | 21 | 0 |
| Zirkulazio zerga | 921.881 | 6 | 5 |
| Hiri-lurren balioaren igoeraren gaineko zerga | 507.283 | 3 | 76 |
| Jarduera ekonomikoen gaineko zerga | 320.890 | 2 | -3 |
| **Zeharkako zergak** |  |   |  |
| Eraikuntza, instalazio eta obren gaineko zerga | 867.048 | 6 | -39 |

Eskubide aitortuetatik zenbateko handienekoak hiri-lurreko ondasunen gaineko kontribuzioari dagozkio (3,1 milioi euro), eta ez dago aldaketarik aurreko ekitaldiarekin alderatuta.

Bereziki aipagarriak dira honako alderdi hauek:

* Hiri-lurren balio-gehikuntzaren gaineko zerga % 76 igo da 2018. urtekoarekin alderatuta. Izan ere, 2019an kuota positiboarekin likidatutako 126 espedienteetatik, kontu-hartzailetzaren txostenaren arabera, zazpik baino ez dituzte guztira 367.607 euro, aitortutako eskubide guztien ehuneko 72. Likidazio aipagarrienak Erripagañari dagozkionak dira.
* Eraikuntza, instalazio eta obren gaineko zerga (aurrerantzean EIOZ) ehuneko 39 jaitsi da aurreko ekitaldiarekiko. Alde horren arrazoia da 2018an obra handiko bi espediente garrantzitsu egon zirela, eta espediente horien likidazioak 1,14 milioikoak izan zirela.

Udalak aplikatutako zerga-tasak, JEZa izan ezik, Nafarroako Toki Ogasunei buruzko 2/1995 Foru Legeak jasotzen duen sortaren tarte ertain-altuan kokatzen dira, hurrengo taulan ikus daitekeen bezala:

|  |  |  |
| --- | --- | --- |
| Tributu-figura | Udala | 2/95 Foru Legea |
| Lurraren kontribuzioa | 0,22 | 0,10 – 0,50 |
| Jarduera ekonomikoen gaineko zerga | 1 | 1 - 1,4 |
| Lurren balio-gehikuntza | 22,5 | 8 - 25 |
| Eraikinak, instalazioak eta obrak | 4,5 - 4,8 | 2-5 |

2019an indarrean zegoen balioespen-ponentzia urriaren 25eko 62/2016 Ebazpenaren bidez onetsi zuen Lurralde Aberastasuneko Zerbitzuak.

Tributuen Kontrolerako Plana berrikusi dugu, bai eta diru-sarreren partida hauei buruzko lagin bat ere:

|  |  |  |  |
| --- | --- | --- | --- |
| Kontzeptua | Aitortutako eskubideak  | Kobrantzak (%) | 2019/2018 aldea (%) |
| Hiri-lurren balioaren igoeraren gaineko zerga | 507.283 | 63 | 76 |
| Eraikin, instalazio eta obren gaineko zerga | 867.048 | 95 | -39 |

2017ko azaroan, Alkatetzaren dekretu baten bidez, 2017-2019rako Tributuen Kontrolerako Udal Plana onetsi zen. Abenduan NAOn argitaratu ziren plan horren irizpide orokorrak. Egiaztatu dugu 2019an ez dela jarduketarik egin, Ogasun Arloak jakinarazi digunez, 2018an hasitako agentzia exekutiboaren zerbitzua kontratatzeko prozesuak eta dagokion zor-migrazioak ekarri dien aparteko lan-kargagatik.

Egiaztatu dugu ezen, orokorrean, berrikusitako zergen likidazioa eta diru-bilketa ordenantzei eta kasuko arauei jarraituz egin direla.

*2020rako onartutako eta luzatutako Tributuen Kontrolerako Udal Planean jasotako jarduerak gauzatzea gomendatzen dugu.*

*Tasak, prezio publikoak eta beste diru-sarrera batzuk.*

Tasek, prezio publikoek eta beste diru-sarrera batzuek udalaren diru-sarrera guztien ehuneko 12 egin zuten, eta honako hauei dagozkie:

|  |  |  |  |
| --- | --- | --- | --- |
| Kontzeptua  | Zenbatekoa | %, guztizkoaren gaineanAitortutako eskubide garbiak | Aldea (%)2019/2018 |
| Tasak eta prezio publikoak | 1.369.658 | 9 | 1 |
| Bestelako diru-sarrerak | 415.552 | 3 | -31 |

Hurrengo partiden lagin bat berrikusi dugu:

|  |  |  |
| --- | --- | --- |
| Kontzeptua | Zenbatekoa | Aldea (%) 2019/2018 |
| Musika-eskolako ikasleen ekarpenak | 333.406 | 4 |
| Trafiko isunak | 255.903 | -38 |
| Hornikuntza-enpresen tasak | 204.068 | -4 |
| Premiamendu-errekarguak | 44.621 | -44 |
| Beste zehapen batzuk | 34.342 | - |

Trafiko-isunengatik eta premiamendu-errekarguengatik aitortutako eskubideak % 38 eta % 44 murriztu dira, hurrenez hurren, 2019an isunak kudeatzeko jarduerak eta nahitaezko diru-bilketak urteko lehen bost hilabeteetan bakarrik funtzionatu dutelako normaltasunez. Bigarren seihilekotik aurrera, enpresa adjudikazio-hartzailea aldatzeak eragindako zailtasunen ondorioz, espedienteen izapidetzea ia geldirik egon da.

Gainera, trafiko-isunei dagokienez, abiadura detektatzeko aparatuetan bi matxura izan dira, eta, ondorioz, ezarritako isunak murriztu egin dira.

Egindako azterketatik ondoriozta dezakegu ezen, orokorrean, likidazioa eta diru-bilketa aplikatzekoa den araudiaren arabera egin direla; halere, honako hau aipatu behar dugu:

* Udala Toki Administrazioko Zuzendaritza Nagusiaren lankidetzarekin tasa eta prezio publikoak ezartzeko egiten ari den kostuen azterketa oraindik ez da amaitu, nahiz eta datuen kargan aurrera egiten ari den.
* Musika Eskolaren araudi organikoaren arabera, tasak ez ordaintzeak plaza galtzea ekarriko du. Hala ere, egiaztatu dugu ordaindu gabeko hainbat ordainagiri dituzten familiei hurrengo urtean matrikulatzeko baimena ematen zaiela, zorra kitatu gabe. Udalak zorra erreklamatu die familia horiei, ikasle-postua galtzeko abisuarekin.

Aldeak ikusi ditugu familiei aplikatutako kuota batzuetan, batez ere aplikatutako hobarietan izandako akatsengatik.

Gure gomendioak:

* *Kostuen azterketa egiten jarraitzea, hura ezartzeko eta tasak eta prezio publikoak zerbitzuen kostuen arabera ezartzeko.*
* *Musika-eskolaren tarifak kudeatzeko prozedura hobetzea, ahal den neurrian prozesu mekanizatuak ezarriz, datuak eskuz sartzean akatsik gerta ez dadin.*

VI.5.7 Transferentziengatiko diru-sarrerak

Transferentzia arruntengatik eta kapital-transferentziengatik aitortutako eskubide garbiak 5,62 milioi eta 383.292 eurokoak izan ziren, hurrenez hurren, eta, guztira, diru-sarrera guztien ehuneko 41 izan ziren.

Aurreko urtearekiko datu konparatiboek honako alde hauek erakusten dituzte:

|  |  |  |
| --- | --- | --- |
| Kontzeptua | Aitortutako eskubideak | Aldea (%) |
| 2018 | 2019 | 2019/2018 |
| Transferentzia arruntak | 5.130.969 | 5.616.877 | 9 |
| Kapital-transferentziak | 520.972 | 383.292 | -26 |

Transferentzia- eta dirulaguntza-partiden honako lagin hau berrikusi dugu:

|  |  |
| --- | --- |
| Kontzeptua | Aitortutako eskubide garbiak, 2019 |
| **Transferentzia arruntak** |  |
| 0tik 3 urtera bitarteko haur-eskolarentzako dirulaguntza | 334.502 |
| Enplegu sozial babesturako dirulaguntza | 232.028 |
| Etxez etxeko laguntza-zerbitzurako dirulaguntza (mendekotasuna) | 54.577 |
| **Kapital-transferentziak** |  |
| Kiroldegia iragazgaizteko obrarako dirulaguntza | 96.541 |

Nafarroako Gobernuak emandako dirulaguntzen berrikuspena honetan datza: egiaztatzea udalaren aurrekontu-informazioa koherentea dela Foru Komunitateko Administrazioaren aurrekontu-informazioarekin, bai eta informazio horren euskarri diren administrazio-egintzekin eta udalak aurkeztutako justifikazioarekin ere.

Egindako lanetik ondorioztatzen dugu, oro har, aitortutako eskubideen likidazioa justifikatuta dagoela aplikatu beharreko araudiaren arabera.

VI.5.8 Ondare bidezko diru-sarrerak

2019an, ondare bidezko diru-sarrerak 1,07 milioi eurokoak izan ziren. Ekitaldian aitortutako diru-sarreren guztizkoaren ehuneko zazpi egin zuten.

Honako kontzeptu hauei dagozkie:

|  |  |  |  |
| --- | --- | --- | --- |
| Kontzeptua | Zenbatekoa | %, guztizkoaren gaineanKapituluko diru-sarrerak | Aldea (%)2019/2018 |
| Bankuetako kontu korronteen interesak | 211 | 0 | -65 |
| Andacelay SLren dibidenduak | 969.000 | 90,5 | 912 |
| Hiri finken eta lokalen errentamendua | 100.519 | 9,4 | -23 |
| Askotarikoak  | 1.387 | 0,1 |  -54 |

Igoerarik handiena Andacelay SLtik datozen dibidenduena da. Udalak enpresa publikoari eskatu dio Sarrigurengo haur-eskola berriaren obra finantzatzeko.

 Hiriko eta tokiko finken errentamendu-partidaren lagin bat berrikusi dugu, eta egiaztatu dugu haien likidazioa eta bilketa aplikatu beharreko araudiaren arabera egiten direla.

VI.5.9 Inbertsio errealak besterentzea

2019an, inbertsio besterentzearen ondorioz udalak izandako diru-sarrerak 23.521 milioi eurokoak izan ziren. Ia guztiak Udalak jabetzaren ehuneko 40,74 duen (eta Nasuvinsak gainerakoa) lurzati baten salmentatik datoz.

Egindako berrikuspenetik egiaztatzen da espedientea, oro har, toki esparruan aurreikusitako ondare-araubidearen arabera izapidetu dela. Halaber, eragiketa horien zenbatekoa baliabide atxiki gisa jaso da diruzaintzako gerakinaren egoera-orrian, eta ondasunari baja eman zaio udal inbentarioan.

VI.5.10 Hirigintza

Eguesibarko Udalak baliabide propioekin egiten ditu hirigintza-zereginak, Hirigintza Alorrari atxikiriko langile hauekin: arkitekto bat, arkitekto tekniko bat, administrari bat eta administrari laguntzaile bat. Gainera, merkataritza-sozietate bat du, eta haren xedea, besteak beste, hirigintza-kudeaketa eta -sustapena da. Azkenik, Andacelay SLk hitzarmen bat sinatu du Iruñerriko ORVEren Hirigintza Aholkularitzako Zerbitzuarekin.

 Ganbera honek 2015ean egindako txostenean, Udal Plan Orokorrari dagokionez, 1999an indarrean zegoenaren ordezko plan berri bat onartzea gomendatzen zen.

 2018ko otsailean, udalak lankidetza-hitzarmen bat sinatu zuen Nafarroako Gobernuarekin, plan berria egiteko. 2018ko azaroan, erredakzio-taldeari asistentzia-kontratua adjudikatu zitzaion, eta herritarrek parte hartzeko aurretiazko prozesuari ekin zitzaion. 2019ko maiatzeko hauteskundeak direla eta, prozesua berriro atzeratu da, eta udalak adierazi duenez, 2020ko azken hiruhilekorako Lurraldearen Okupazio Estrategia eta Eredua (EMOT) izatea aurreikusten dute.

*Udal Plan Orokorra egiteko prozesuarekin jarraitzea gomendatzen dugu, indarrean dagoena, zeina 1999koa baita, ordezteko.*

Txosten hau, indarrean dagoen araudiak ezarritako izapideak bete ondoren, Edurne Martinikorena Matxain auditoreak proposatuta jaulkitzen da, bera izan baita lan honen arduraduna.

Iruñean, 2020ko irailaren 4an

Lehendakaria,

Asunción Olaechea Estanga

Behin-behineko txostenari aurkeztutako alegazioak

Amaya Larraya Marco andrea, Eguesibarko Udaleko alkatea den aldetik (jakinarazpenetarako helbidea udalean bertan du), Kontuen Ganberaren aurrean agertu eta, zuzenbidean egokien den moduan,

ADIERAZTEN DU:

Jakinarazi egin digutela Eguesibarko Udalaren 2019ko ekitaldiari buruzko fiskalizazio txostena, Kontuen Ganberak egina.

Behin-behineko txostenean bertan emandako epearen barruan eta idazki honen bidez, honako hauek aurkezten dituela:

ALEGAZIOAK

Lehenbizikoa. - Txostenak dioenez, zerbitzu jakin batzuk enpresa publikoarekin zuzenean kudeatuta ematen dira, baina ez da hala gertatzen honako kasu hauetan:

- Gizarte zerbitzuak (salbu eta Familien Arretarako Zentroaren zerbitzuak halakotzat jotzen badira).

- Hirigintza (praktikan, ez da enpresa publiko batekin ematen, hargatik eragotzi gabe Hirigintza Aholkularitzako Zerbitzua –HAZ–Etxebizitza eta Eraikinak Birgaitzeko Bulegoaren bidez emateko hitzarmena).

Bigarrena. - Txostenak honako hau dio:

IV.2 Legezkotasuna betetzeari buruzko iritzia. Iritziaren oinarria, salbuespenekin

Udalak 141.674 euroko gastuak ordaindu ditu, isunak kudeatzeko kontratuaren gehieneko indarraldia gaindituta.

Egia esan, isunak kudeatzeko kontratua arautzen duen pleguak honako hau ezartzen zuen berariaz bigarren klausulan:

2.2. Kontratu honen xede diren trafikoaren, ibilgailu motordunen zirkulazioaren eta bide-segurtasunaren arloko salaketak eta zehapenak kudeatzeko eta Udalaren eskubide ekonomikoak kobratzeko eta likidatzeko laguntzaren iraupena LAU URTEKOA izango da, dagokion administrazio-kontratua sinatzen den egunetik aurrera. Nolanahi ere, eta salaketen kudeaketari, salaketen likidazioaren kudeaketari eta betearazpen-aldiko eskubide ekonomikoen kudeaketari dagokienez, adjudikazio-hartzaileak jarraitu egingo du, kontratuak irauten duen lau urteak amaitzean, lau urteko aldi horretan hasitako salaketen behin betiko likidazioa egin arte.

Era berean, tokiko gobernu-batzarrak 2018-06-25ean hartutako erabakiaren bidez, kontratuaren lizitazio berriaren espedientea onartu zen, eta honako hau erabaki zen berariaz:

... / ...

5.a- Vialine Gestión SLri honako hau jakinaraztea:

5. 1. Egungo obra-kontratua eta bide-segurtasunaren arloko laguntza teknikoaren kontratua 2018ko uztailaren 5ean amaituko da, hargatik eragotzi gabe, plegu arau-emailearen 2.2 klausularen arabera, eta salaketen kudeaketari, salaketen likidazioaren kudeaketari eta betearazpen-aldiko eskubide ekonomikoen kudeaketari dagokienez, kontratu horiek jarraitzea, harik eta epe horretan hasitako espedienteen behin betiko likidazioa egin arte, eta eragotzi gabe, halaber, bien artean adostuta, agiri horiek entregatzeko aukera, adjudikazio-hartzaile berriak haiek kudea ditzan.

... / ...

Horrek esan nahi du gastuak ez direla ordaindu kontratuaren indarraldia gaindituz, baizik eta kontratuaren indarraldiaren eta gauzatzeko eta emateko baldintzen barruan.

Hirugarrena. - Txostenak honako hau dio:

Egin dugun berrikuspenetik ondorioztatzen dugu ezen, oro har, fiskalizaturiko laginean gastuak justifikatuta, onetsita, kontu hartuta eta egokiro kontabilizatuta eta ordainduta daudela. Dena den, akats hauek ere aipatu behar ditugu:

• Berdeguneak mantentzeko kontratuan ez da egiten (sic) administrazio klausula partikularren pleguan (aurrerantzean, AKPP) ezarritako exekuzio-baldintza bereziak betetzen direla egiaztatzeko jarraipena.

• Isunak kudeatzeko zerbitzua aurreko adjudikaziodunak eman du 2019ko maiatzera arte, 2018ko uztailean aurreikusitako luzapen guztiak agortu baditu ere. 2019an enpresa horri 141.674 euroko gastua aitortu zaio.

Bada, horri buruz hauxe da egia:

-Berdeguneak mantentzeko kontratuari dagokionez, enpresa adjudikazio-hartzaileak, lehenengo urteko azken ziurtagiria ordaindu aurretik, ez zuen hori betetzen zuela egiaztatzen zuen dokumentazioa aurkeztu, baina Udalak eskatu ondoren, horri buruzko informazioa bidali du.

-Isunak kudeatzeko zerbitzuari dagokionez, zerbitzu bera plegu arau-emailea gauzatzeko baldintzen arabera eman da.

Laugarrena. Txostenak honako hau dio:

Udalak haur-eskolan egindako inbertsioari dagokion 1,6 milioiko doikuntza positiboa egin du, beste administrazio batek egindako inbertsioa dela iritzita. Horrela, lortutako emaitza positiboa da, 852.897 euroko finantziazio-ahalmena lortu baitu. Hala ere, uste dugu inbertsio horrek ez dituela betetzen doikuntza hori aplikatzeko behar diren baldintzak, eta, ondorioz, 47.415 euro finantzatu behar direla.

Egia esan behar bada, txostenak ez du esaten inbertsio horrek zergatik ez dituen betetzen doikuntza aplikatzeko behar diren baldintzak; izan ere, kasu honetan bezala, Udalak Nafarroako Gobernuaren kontura egin zuen inbertsio hori, azken horri dagokiolako horretarako zenbateko ekonomikoaren % 100eko ekarpena egitea, 1998ko urriaren 30ean sinatutako Lankidetza Akordioaren arabera.

BOSGARRENA.- Gastu-araua. Txostenak honako hau dio:

“Ez dugu diru-bilketaren gehikuntza iraunkortzat hartzen Toki Ogasunen Funtsaren gehikuntza”.

Egia esan, Eguesibarko Udala ez zaio ordaintzen ari formula aplikatuz gero legokiokeena; izan ere, funtsaren zenbatekoa ez da nahikoa formula erakunde guztiei berdin aplikatzeko, berme-funtsa ere izan behar baitu.

Eguesibarko Udalaren kasuan, 21.000 biztanle baino gehiago dituenez, dagokiona baino 1.500.000 gutxiago jasotzen ari da, eta, horregatik, banaketan guztiontzako KPI + 1 egiten da, eta, horrez gain, ukitutako udalei soilik % 1 gehiago.

Horregatik, ez du zentzurik diru-sarrera estrukturala, errepikakorra eta beharrezkoa ez dela esateak Eguesko biztanleek eskatzen dituzten zerbitzuak eman ahal izateko, eta, horregatik, ezin dugula gastu-araua handitu.

Beste behin gertatu da ez dela kontuan hartzen haur-eskolan egindako inbertsioa, zeina Nafarroako Gobernuaren konturako inbertsioa baita.

Hori guztia dela-eta,

HONAKO HAU ESKATZEN DUGU:

Garaiz eta behar bezala aurkeztu denez, alegazio-idazki hau izapidetzeko onar dadila eta, edukiari erreparatuta, txostena alegazioetan adieraziaren arabera alda dadila.

Sarrigurenen, 2020ko abuztuaren 27an

Alkatea: Amaya Larraya Marco

Behin-behineko txostenari aurkeztutako alegazioei emandako erantzuna

Eskerrak ematen dizkiogu Eguesibarko Udaleko alkateari aurkeztu dizkigun alegazioengatik. Alegazio horiek behin-behineko txostenari eransten zaizkio eta hori behin betikotzat hartzen da, egindako fiskalizazioaren azalpena direlako eta ez dutelako edukia aldatzen. Halere, honako alderdi hauek aipatu nahi ditugu:

1) Bigarren alegazioari dagokionez, gure ondorioak eta gomendioak errepikatzen ditugu, kontratua 2018ko uztailean amaitu zelako eta enpresak kontratua amaitu ondoren sortutako isunak kudeatzeko laguntza ere ematen jarraitu duelako.

2) Hirugarren alegazioari dagokionez, esan behar da udalak ondorengo justifikazioren bat aurkeztu badu ere, ez duela pleguan ezarritako guztia betetzen, eta berresten dugu pleguetan ezarritako baldintzak betetzen direla egiaztatzeko eta jarraipena egiteko protokolorik ez dagoela.

3) Laugarren alegazioari dagokionez, ez da bidezkoa beste administrazio baten kontura egindako inbertsioagatiko doikuntza, Nafarroako Gobernuak ez baitio inbertsio horren gomendioa egin udalari, eta ez baitzaio aktiboa eskualdatu gomendioa egin duen administrazioari.

4) Bosgarren alegazioari dagokionez, Estatuko Administrazioaren Kontu-hartze Orokorrak adierazten duen bezala, arau-aldaketen ondoriozko zerga-bilketaren igoera iraunkorrak baino ezin dira onartu.

Iruñean, 2020ko irailaren 4an

Lehendakaria,

Asunción Olaechea Estanga

1. 2018rako Estatuaren Aurrekontu Orokorren uztailaren 3ko 6/2018 Legearen 19. artikulua. [↑](#footnote-ref-1)